มันนี่ทูเดย์
กู้บ้านได้บินฟรี
12 ก.พ. 2559

กู้บ้านได้บินฟรี
นางพิกุล ศรีมหันต์ รองผู้จัดการใหญ่ ผู้บริหารสูงสุดสินเชื่อเพื่อที่อยู่อาศัยและธุรกิจรายย่อย ธนาคารไทยพาณิชย์ กล่าวว่า ธนาคารจัดแคมเปญพิเศษฉลองเทศกาลแห่งความรัก มอบตั๋วเครื่องบินไปสมุยจากสายการบินบางกอก แอร์เวย์ส มูลค่า 2 หมื่นบาท สำหรับลูกค้าที่ใช้สินเชื่อบ้านไทยพาณิชย์ วงเงิน 3 ล้านบาทขึ้นไป โดยจดจำนองระหว่างวันที่ 11 ก.พ.-31 มี.ค.นี้ พร้อมเปิดบัญชีเงินฝากคู่รัก (เงินฝากประจำ 24 เดือน เดือนละ 5,000 บาทขึ้นไป) และสมัครทำประกันคุ้มครองเพื่อคนที่คุณรัก (ตามเงื่อนไขของธนาคาร)
ชสอ.จัดสัมมนา
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เป็นประธานในพิธีเปิดการสัมมนาเรื่อง “การใช้สิทธิทางกฎหมายของสหกรณ์ออมทรัพย์” โดยมีผู้เข้าร่วมสัมมนา 141 คน จาก 41 สหกรณ์ เพื่อให้ความรู้เรื่องการจัดทำหนังสือเงินกู้ ค้ำประกัน การดำเนินคดี หลังศาลมีคำพิพากษาการขอชำระหนี้ในคดีล้มละลายจากวิทยากร พร้อมทั้งได้รับฟังประสบการณ์ตรงและแลกเปลี่ยนความรู้จากผู้เข้าสัมมนา ที่ จ.สกลนคร